Principesa Margareta a oferit decoraţii, joi, mai multor personalități ale lumii culturale și sociale, în numele Majestăţii Sale Regele Mihai I. Ceremonia a avut loc la Castelul Peleş din Sinaia, iar printre cei care au fost decoraţi de principesa Margareta se numară şi actorul Victor Rebengiuc şi secretarul de stat in Ministerul Sanatatii Raed Arafat.

La eveniment au participat şi principele Radu şi principele Nicolae.

Instituită pe data de 30 decembrie 2009 la Palatul Elisabeta şi limitată la un număr de 200 de membri, decoraţia regală “Nihil Sine Deo” se acordă “personalităţilor marcante din domeniul social, ştiinţific, educaţional, cultural, spiritual, economic, politic şi militar care au ajuns la un respectabil număr de ani în profesie sau au realizat o performanţă de înalt nivel”. Aceasta se mai acordă ambasadorilor şi foştilor ambasadori care s-au remarcat prin contribuţia lor excepţională la promovarea unei bune imagini a României.



Sistemul de ordine, decoraţii şi medalii ale Casei Regale a României este mijlocul prin care regele Mihai I al României răsplăteşte eforturile şi meritele unor personalităţi care au adus contribuții importante dezvoltării vieţii româneşti şi care au sprijinit Casa Regală în iniţiativele ei publice.

O astfel de ceremonie de decorare a personalităţilor romanesti şi straine nu a mai avut loc la Castelul Peles din anul 1947.